Покраїнски секретарият за образованє, предписаня, управу и национални меншини ‒ национални заєднїци, на основи члена 15, 16. и 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 ‒ др. одлука 37/2016, 29/2017, 24/2019, 66/20 и 38/21), члена 11, 22. и 23. Покраїнскей скупштинскей одлуки о буджету Aвтономнeй покраїни Войводини за 2025. рок («Службeни новини АПВ», число 57/2024), Уредби о средствох за стимулованє програмох або часци средствох хтори хибя за финансованє програмох од явного интереса хтори реализую здруженя («Службени глашнїк РС», число 16/2018), Упутства о обовязки дефинованя вязи медзи утвердзеним явним интересом и финансованя програмох хтори реализую здруженя («Службени новини АПВ», число 1/2020) у вязи зоз Покраїнску скупштинску одлуку о додзельованю буджетних средствох за унапредзенє положеня националних меншинох – националних заєднїцох и розвой мултикултурализма и толеранциї («Службени новини АПВ», число 8/2019), п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ АБО СОФИНАНСОВАНЄ ПОДПРОЄКТУ «МУЛТИКУЛТУРАЛИЗЕМ НА КЛИК» У 2025. РОКУ**

**Общи одредби**

**Член 1.**

Зоз тим правилнїком ше ушорює способ, наменку, поступок, условия, критериюми и други питаня од значносци за додзельованє буджетних средствох и други питаня хтори значни за финансованє або софинансованє подпроєкту хтори ма за циль унапредзенє и розвой мултикултурализма и толеранциї у Автономней покраїни Войводини (у дальшим тексту: АП Войводина), у складзе з Одлуку о буджету Автономней покраїни Войводини за 2025. рок, у рамикох окремного роздїлу Покраїнского секретарияту за образованє, предписаня, управу, национални меншини – национални заєднїци (у дальшим тексту: Секретарият).

Шицки поняца хтори ше хаснує у тим правилнїку у хлопским ґраматичним роду облапяю хлопски и женски род особох на хтори ше одноша.

**Наменка и право на додзельованє средствох**

**Член 2.**

Право на додзельованє буджетних средствох Покраїнского секретарияту за унапредзенє и розвой мултикултурализма и толеранциї маю здруженя, фонди, фондациї, хтори маю реґистроване шедзиско на териториї AП Войводини (у дальшим тексту: подношителє прияви), и чия дїялносц и циль снованя, у вязи зоз розвойом мултикултурализма и толеранциї у АП Войводини.

Додзельованє средствох ше окончує за орґанизованє наградних конкурох од общого явного интереса, за школярох нїзших и висших класох основних школох зоз АП Войводини и то у обласци мултикултурализма, толеранциї и очуваня и промовованя етнїчней рижнородносци и културного идентитету националних меншинох – националних заєднїцох Войводини.

Право на додзельованє средствох нє маю директни и индиректни буджетни хаснователє, привредни дружтва и национални совити националних меншинох.

**Способ и висина додзельованя средствох**

**Член 3.**

Подпроєкт зоз члена 1. того правилнїка ше финансує або софинансує прейґ явного конкурсу (у дальшим тексту: конкурс), хтори ше розписує найменєй раз у року, у складзе зоз финансийним планом Секретарияту, а на основи поднєшених приявох на конкурс.

Конкурс ше розписує 29. януара 2025. року. Термин за подношенє приявох вицека 28. фебруара 2025. року.

Конкурс ше розписує на вкупну суму 800.000,00 динари.

Конкурс облапя податки о назви акту на основи хторого ше розписує конкурс, висини вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми по хторих ше будзе ранґовац прияви на конкурс, способ и термин за подношенє приявох на конкурс, як и документацию з яку ше доказує виполнєносц условийох за подношенє прияви на конкурс.

**Обявйованє конкурсу**

**Член 4.**

Конкурс ше обявює у «Службених новинох Автономней покраїни Войводини» и на интернет-боку Секретарияту, а информацию о конкурсу и адресу интернет-презентациї на хторей обявени явни конкурс ше обявює у найменєй єдних дньових новинох хтори ше дистрибуує за цалу територию Републики Сербиї.

Конкурс або информацию о конкурсу и адресу интернет-презентациї на хторей обявени конкурс мож обявиц и на язикох националних меншинох – националних заєднїцох хтори ше службено хаснує у роботи орґанох Автономней покраїни Войводини.

**Приява за додзельованє средствох**

**Член 5.**

Прияву на конкурс ше подноши у писаней форми, на єдинственим формуларе хтори ше обявює на интернет-боку Секретарияту у чаше хтори нє може буц кратши як 15 днї по обявйованю конкурса.

Подношителє прияви на явни конкурс, ґу прияви, обовязно подноша и:

* детально розробени план подпроєкту и опис активносцох;
* предлог динамики реализациї активносцох у 2025. року;
* предлог темох и форми роботох хтори буду предмет наградних конкурсох;
* предлог наградного фонду и форми наградзованя;
* предлог буджету подпроєкту;
* предлог моделу сотруднїцтва зоз Секретариятом у реализациї подпроєкту;
* урядови доказ о реґистрациї подношителя прияви (фотокопию).

**Поступанє и обробок прияви за додзельованє средствох**

**Член 6.**

Секретарият поступа по приявох и обрабя их.

Секретарият по службеней длужносци утвердзує чи подношитель прияви уписани до реґистру компетентного орґана и чи ше, по статутарних одредбох, цилї витворює у обласци у хторей ше подпроєкт реализує, як и чи змист прияви за подпроєкт у вязи зоз наменку конкурсу.

Секретарият затримує право од подношителя прияви, по потреби, питац додатну документацию, податки и информациї.

Прияви и приложену документацию ше подношитeльом нє враца.

**Комисия за додзельованє средствох**

**Член 7.**

Покраїнски секретар з Ришеньом формує Конкурсну комисию (у дальшим тексту: комисия) за запровадзованє поступку додзельованя буджетних средствох.

Зоз Ришеньом о формованю Комисиї ше одредзує членох Комисиї, задатки Комисиї, як и други питаня од значносци за роботу и поступанє Комисиї.

Члени Комисиї то представителє Секретарияту, а можу буц и фаховци зоз одвитуюцей обласци у складзе зоз конкурсом.

Члени Комисиї длужни подписац вияву же нє маю приватни интерес у вязи зоз роботу и одлучованьом Комисиї, односно запровадзованьом конкурсу (вияву о нєиснованю зраженя интересох).

Зраженє интересох иснує кед член Комисиї або члени його фамелиї (малженска або нємалженска пара, дзецко або родитель) заняти або су члени орґана хаснователя хтори участвує на конкурсу або гоч хторого правного субєкта хтори повязани на гоч яки способ з тим подношительом прияви, або у одношеню на тих подношительох прияви ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интереса.

Член Комисиї подписує вияву пред тим як цо поднєє перши дїї у вязи з конкурсом.

У случаю спознаня же ше находзи у зраженю интересох, член Комисиї длужен о тим такой информовац других членох Комисиї и виокремиц ше з дальшей роботи Комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до Комисиї менує нового члена як замену.

**Розпатранє приявох Комисиї**

**Член 8.**

По виходзеню термину за подношенє прияви за додзельованє средствох за подпроєкт «Мултикултурализем на клик», Комисия розпатра прияви.

Комисия вибере єдну поднєшену прияву хторей ше додзелї шицки средства яки предвидзени з конкурсом.

Конкурсна комисия з Ришеньом одруци нєподполни або нєправилно виполнєни прияви т.є. прияви у хторих нє виполнєни шицки обовязни поля, як и прияви хтори нє подписани и печацовани, як и нєблагочасни прияви.

Комисия з Ришеньом одруци и нєдошлєбодзени прияви, и то:

* прияви хтори поднєсли особи хтори нє овласцени и субєкти хтори нє предвидзени зоз конкурсом;
* прияви хтори ше нє одноша на зоз конкурсом предвидзени наменки зоз члена 2. того правилнїка;
* прияви подношительох приявох хтори нє поднєсли звит о трошеню и хаснованю додзелєних средствох за предходни рок, односно за хторих ше утвердзи зоз звиту же нєнаменково трошели тоти средства як анї прияви подношительох хтори нє вимирели обовязки по предходних конкурсох Секретарияту у смислу доручованя фотоґрафийох або видео-материялу як доказу о реализованих активносцох;
* прияви подношительох приявох хтори наративни/финансийни звит о реализациї програмох/проєктох/подпроєкту зоз предходного року нє доручели у предвидзеним термину;
* прияви за подпроєкт чию реализацию нє мож окончиц у чечуцим календарским односно буджетним року.

Подношитель прияви ма право поднєсц жалбу на Ришенє о одруцованю, у чаше 8 дньох по доставаню Ришеня. Одлуку о жалби, хтору ше муши обгрунтовац, Секретарият приноши у чаше 15 дньох по єй доставаню.

**Критериюми за додзельованє средствох**

**Член 9.**

Критериюми яки ше будзе применьовац при одлучованю о виборе за додзельованє средствох за подпроєкт «Мултикултурализем на клик» тоти:

* предкладанє форми роботох и темох наградних конкурсох;
* квалитет предкладаня активносцох, оценьованє ефикасносци и можлївосци подполней реализациї циля и теми конкурсу;
* предкладанє динамики реализациї наградних конкурсох под час 2025. року;
* предкладанє форми наградзованя и буджету подпроєкту;
* предлог моделу сотруднїцтва зоз Секретариятом у реализациї подпроєкту;
* предходни активносци подношителя прияви у вязи з обласцами на хтори ше одноша наградни конкурси.

**Лїстина вреднованя, бодованя и ранґованя**

**Член 10.**

По розпатраню приявох на конкурс, Комисия прилапює записнїк.

Пре вреднованє приявох на конкурс, Комисия утвердзує лїстину вреднованя, бодованя и ранґованя (у дальшим тексту: ранґ-лїстина), беруци до огляду наведзени критериюми.

Ранґ-лїстина, як и препатрунок одруцених приявох, состойна часц записнїка Комисиї.

Ранґ-лїстина облапя вредновани, бодовани и ранґовани прияви, за хтори ше предклада додзельованє средствох, як и вредновани, бодовани и ранґовани прияви за хтори ше нє предклада додзельованє средствох.

Бодує ше на таки способ:

* усоглашеносц подпроєктох зоз шицкима вимаганями конкурсу и конкурсней документациї – оценює ше чи подпроєкт усоглашени зоз шицкима вимаганями конкурсней документациї; вреднованє: 1 – 5 поени;
* задовольованє общого интереса у обласци унапредзеня и розвою мултикултурализма и толеранциї на териториї Автономней покраїни Войводини; вреднованє: 1 – 5 поени;
* облапенє програми/подпроєкту – яки можлївосци програми/подпроєкту роботи же би облапел ширши круг хасновательох и же би стимуловал їх активну учасц у реализациї предвидзених активносцох; чи уключує партнерство зоз другима здруженями, привреду або явним сектором; вреднованє: 1 – 5 поени;
* звит о трошеню средствох – здруженє, фонд, односно фондация поднєше звит о трошеню средствох цо достати з буджету АП Войводини за предходни рок, а здруженє, фонд або фондация, хтори по перши раз конкурую за средства, подноша звит о реализациї за голєм єдну програму/проєкт/подпроєкт з другого жридла финансованя; вреднованє: 1 – 5 поени;
* отримуюцосц – чи ше активносци у вязи з програму/подпроєктом предлужи и по финансованю з буджету АП Войводини; вреднованє: 1 – 5 поени;
* активносци и план роботи – чи иснує ясна вяза медзи цилями и активносцами яки предвидзени з програму/подпроєктом, чи предложени план активносцох, и чи вон реални и витворююци у предвидзеним чаше; вреднованє 1 – 5 поени.

Комисия утвердзує ранґ-лїстину приявох у чаше хтори нє може буц длугши як 60 днї по виходзеню термину за подношенє прияви.

Ранґ-лїстину зоз пасуса 2. того члена ше обявює на урядовим интернет-боку Секретарияту и на порталу Е-Управа.

Подношителє прияви маю право на увид до поднєшених приявох и приложеней документациї у чаше трох роботних дньох по обявйованю ранґ-лїстини зоз пасуса 2. того члена.

На лїстину зоз пасуса 2. того члена подношителє прияви маю право на пригварку у чаше осем дньох по єй обявйованю.

Одлуку о пригварки, хтору ше муши обгрунтовац, Конкурсна комисия приноши у чаше 15 дньох по єй приманю.

**Одлучованє о додзельованю средствох**

**Член 11.**

По виходзеню термину зоз члена 10. того правилнїка, за подношенє пригварки односно за ришованє пригварки на лїстину, ранґ-лїстину ше доручує на одлучованє покраїнскому секретарови.

Покраїнски секретар одлучує о додзельованю средствох по конкурсу так же приноши Ришенє о додзельованю средствох подношительови прияви у чаше 30 дньох по виходзеню термину за подношенє пригваркох.

У Ришеню зоз пасуса 2. того члена ше наводзи подношителя прияви хторому одобрени средства и подношительох приявох хторим нє одобрени средства з обгрунтованьом.

Ришенє зоз пасуса 2. того члена ше и обявює на урядовим интернет-боку Секретарияту и на порталу Е-Управа.

**Контракт и ришенє о додзельованю средствох**

**Член 12.**

Обовязку додзельованя средствох Секретарият пребера на основи контракту, у смислу закона з яким ше ушорює буджетну систему.

Подношитель прияви хторому додзелєни средства длужен пред заключованьом контракту о додзельованю средствох Секретарияту доручиц вияву же средства за реализацию одобреного подпроєкту уж нє обезпечени на иншаки способ, як и вияву о нєиснованю зраженя интересох и интерни акт о антикорупцийней политики.

Подношитель прияви хторому ше додзелї средства по Явним конкурсу, ма обовязку доручиц Секретарияту податок о окремним наменковим подрахунку яки отворени при Управи за трезор за подпроєкт за яки му средства одобрени.

Секретарият преноши додзелєни средства на наведзени рахунок подношителя прияви на основи подписаного контракту, по його подписованю, прейґ поєдинєчного ришеня, у складзе з динамику прилїву средствох до буджету АП Войводини. Средства мож хасновац за рефундацию трошкох у вязи з наменку за яку су одобрени, з обовязку доручованя документациї о трошкох яки скорей настали.

Кед подошитель прияви нє подпише контракт и нє доручи податок о окремним наменковим подрахунку яки отворени при Управи за трезор за подпроєкт за яки му средства одобрени, у чаше яки одредзел Секретарият, будзе ше тримац же одступел од поднєшеней прияви.

У случаю же ше, пре причину на хтору Секретарият нє може уплївовац, додзелєни средства нє може пренєсц на наведзени рахунки подношителя прияви, Секретарият ма право розтаргнуц контракт.

Место подношителя прияви зоз пасуса 5. и 6. того члена, средства ше додзелює подношительови прияви у складзе з местом ранґованя на лїстини вреднованя и ранґованя приявох.

**Зраженє интересох у хаснователя средствох**

**Член 13.**

Подношитель прияви поднєє шицки потребни мири з цильом керованя зраженя интересох при хаснованю наменкових средствох и такой по спознаню информує Секретарият о шицких ситуацийох хтори би могли буц або хтори би могли спричинїц зраженє интересох, у складзе зоз законом.

Зраженє интересох иснує у ситуациї у якей нєпристрасне вивершенє контрактових обовязкох гоч хторей особи вязаней з контрактом загрожене пре нагоду же би тота особа зоз свою одлуку або другима активносцами зробела вигодносц за себе або себе повязану особу (члени фамелиї: малженска пара або нємалженски партнер, дзецко або родитель), занятому, членови здруженя, а на чкоду явного интереса и то у случаю фамелийней повязаносци, економских интересох або другого заєднїцкого интересу з тоту особу.

Кажде зраженє интересох Секретарият окреме розпатра и може од подношителя прияви питац шицки потребни информациї и документацию.

У случаю утвердзеного иснованя зраженя интересох при запровадзованю контракту, Секретарият будзе вимагац од подношителя прияви (здруженя) без одкладаня, а найпознєйше у чаше 30 дньох, подняц одвитуюци мири.

Як зраженє интересох ше нє трима кед хаснователь средствох запровадзує програму хтора унапрямена на членох здруженя як хасновательох програми хтори спадаю до социялно чувствительних ґрупох або особох з инвалидитетом.

**Прерозподзельованє средствох**

**Член 14.**

Подношитель прияви, у винїмкових ситуацийох, може вимагац согласносц Секретарияту за прерозподзельованє средствох за реализацию планованих активносцох у рамикох одобреней програми або подпроєкту.

Зоз вимаганьом за прерозподзельованє средствох нє мож вимагац звекшанє розходох хтори ше одноша на людски ресурси.

Прерозподзельованє средствох мож окончиц аж по доставаню согласносци у писаней форми або з подписованьом анексу контракту.

**Провадзенє реализациї подпроєкту**

**Член 15.**

Подпроєкт за хтори одобрени средства ше реализує под час календарского року, односно по 31. децембер 2025. року, у складзе з вимаганями з конкурсу.

Секретарият провадзи реализацию подпроєкту за хтори одобрени средства.

Провадзенє реализациї облапя:

1. обовязку подношителя прияви информовац Секретарият о реализациї подпроєкту, у терминох яки предвидзени з контрактом;
2. препатранє звитох з боку Секретарияту;
3. мониторинґ нащиви представительох Секретарияту;
4. обовязку подношителя прияви оможлївиц представительом Секретарияту окончиц увид до релевантней документациї яка настала под час реализациї програми подпроєкту;
5. призберованє информацийох од подношителя прияви;
6. други активносци хтори предвидзени зоз контрактом.

Подношитель прияви длужен Секретарияту оможлївиц провадзенє реализациї подпроєкту.

**Мониторинґ нащиви**

**Член 16.**

Зоз цильом провадзеня реализациї подпроєкту, Секретарият може реализовац мониторинґ нащиви.

За подпроєкти хтори тирваю длужей як шейсц мешаци и чия вредносц одобрених средствох векша як 500.000,00 динари, як и подпроєкти хтори тирваю длужей як єден рок, Секретарият реализує найменєй єдну мониторинґ нащиву под час тирваня подпроєкту, односно найменєй раз у року.

Секретарият вирабя звит о мониторинґ нащиви у чаше дзешец дньох по запровадзеней нащиви.

Кед ше при провадзеню реализациї подпроєкту або под час мониторинґ нащиви утвердзи нєнаменково трошенє средствох, Секретарият ма право розтаргнуц контракт, вимагац врацанє пренєшених средствох зоз законску камату.

**Звит о запровадзованю и хаснованю средствох у рамикох подпроєкту**

**Член 17.**

Подношитель прияви ма обовязку давательови средствох под час реализациї подпроєкту доручовац фотоґрафиї и видео-материяли яки настали при його реализациї, а у случаю же на фотоґрафийох и видео-материялох єст малолїтни особи, подношитель прияви длужен предходно обезпечиц согласносц їх родичох або старателя и трима ше же за доручени фотоґрафиї и видео-материяли иснує така согласносц у подношителя прияви.

Подношитель прияви длужен на каждим промотивним материялу або на иншаки одвитуюци способ обявиц же у финансованю активносцох участвовал Покраїнски секретарият за образованє, предписаня, управу и национални меншини – национални заєднїци.

Подношитель прияви длужен додзелєни средства хасновац наменково и законїто, а нєпотрошени средства врациц до буджету АП Войводини.

Подношитель прияви ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки, а найпознєше по 31. децембер 2025. року, з припадаюцу документацию хтору оверели одвичательни особи.

Подношительови прияви хтори нє доручи звит у предписаним термину ше посила Вимаганє за доручованє звиту о хаснованю средствох, односно опомнуце.

Кед ше анї после 8 дньох по доручованю Опомнуца нє доручи подполни наративни и финансийни звит, подношитель прияви ма обовязку врациц средстава до буджету АП Войводини зоз законску камату и траци право поднєсц прияви при розписованю шлїдуюцого конкурсу.

Подношительови прияви хтори доручи нєподполни и нєправилни звит ше посила вимаганє за дополньованє и виправку звиту.

У случаю подозривосци же додзелєни средства нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

Подношитель прияви ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

**Звит Секретарияту**

**Член 18.**

Секретарият вирабя Звит о реализованей финансийней потримовки програмох односно проєктох и подпроєктох хтори маю за циль унапредзенє и розвой мултикултурализма и толеранциї у АП Войводини з буджетних средствох у предходним календарским року.

Лїстину зоз пасуса 1. того члена ше обявює на урядовим интернет-боку Секретарияту и на порталу Е-Управа.

**Закончуюци одредби**

**Член 19.**

Зоз дньом ступаня на моц того правилнїка престава важиц Правилнїк о додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за унапредзенє положеня националних меншинох – националних заєднїцох и розвой мултикултурализма и толеранциї у Автономней покраїни Войводини («Службени новини АПВ», число 7/2023).

Тот правилнїк ступа на моц по обявйованю у «Службених новинох Автономней покраїни Войводини», а постави ше го и на урядови интернет-бок Покраїнского секретарияту за образованє, предписаня, управу и национални меншини – национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 000176647 2025 09427 005

Нови Сад, 23.1.2025. року

ПОКРАЇНСКИ СЕКРЕТАР,

Роберт Отот